甄妮批冠軍古淖文油膩誇張音不準 羅啟豪不認同:我聽唔到
羅啟豪今日(2/4)現身黃埔出席新城電台訪問,提到有「樂壇風紀」之稱的殿堂級歌手甄妮,日前在社文平台發文暗諷無綫選秀節目《中年好聲音2》決賽晚,獲全體評判爆滿分奪冠的古淖文:「給滿分~笑到找牙」、「一把火~燒到~不停音不準,只怪火太大了」、「哈哈哈,晚宴~我被古冠軍放在他手機裏帶回家了!哎呀」。
羅啟豪接受《香港01》訪問時表示:「其實當晚嘅三甲人選我係估中,但次序有啲唔啱,我心目中冠軍人選係譚輝智,可能我同佢合唱過,所以認識多咗,我都係希望佢攞冠軍,但其實三甲同其他參賽者,全部都表現得非常之好。我都要向佢哋學習。(古淖文係咪咁犀利攞滿分?)其實佢嗰個必殺技《Feeling Good》,真係好犀利,佢一開聲真係令到人目定口呆。(甄妮批佢好多音都唔準!)咁其實我聽唔到,我諗每一個人聽嘅嘢都會有啲唔同嘅。而我就覺得佢做得好好。」
被問到甄妮此番言論會否為古淖文造成壓力?羅啟豪續說:「咁甄妮姐姐佢係一位好有經驗嘅前輩,佢亦都有自己嘅見解,咁我就覺得意見係可以聽嘅,無論好與壞,如果對你有益嘅呢,可以吸收吓,就算負評又或者咩都好,始終都會令到自己成長。(你參賽時都有唱過甄妮歌曲《奮鬥》,對方有冇批評過你?)哈哈,佢冇評論過我。(你唱得好,所以冇!)哈哈,可能係。」